L'Ajuntament de Llíria actualitza la senyalística de les urbanitzacions
22 de maig de 2025

Les regidories de Mobilitat Sostenible i d'Urbanitzacions de l'Ajuntament de Llíria estan duent a terme l'actualització i millora de la retolació del nomenclàtor dels nuclis residencials al terme municipal, amb la finalitat de renovar i unificar els senyals indicatius perquè els servicis de repartiment i visitants, entre altres, tinguen una millor referència de la seua ubicació.

La iniciativa, ha apuntat l'edil de Mobilitat Sostenible, Paco García, “té com a objectiu que les persones que accedixen a les urbanitzacions i zones residencials de Llíria, puguen identificar més fàcilment on es troba cada una d'elles. Cal recordar que la localitat compta amb quasi un centenar de nuclis de població, tots ells degudament identificats i classificats, la majoria dels quals se situa a l'entorn del parc de Sant Vicent, però també tenim en diverses zones més allunyades del nucli urbà”.

Igualment, García ha assenyalat que per a la nova tipologia de senyals “s'han utilitzat els logos i colors de la indicativa d'urbanitzacions de Llíria juntament amb la tipologia de nomenclàtor de carrers, amb la finalitat d'homogeneïtzar la cartelleria urbana i compatibilitzar-la amb els tòtems identificatius que ja existien en diversos nuclis”.

Per part seua, la regidora d'Urbanitzacions, Mª Cruz García, ha assenyalat que la nova retolació “ve a substituir, en part, la vella que es trobava totalment deteriorada pel pas dels anys i cremada per l'efecte del sol”.

La senyalística es col·locarà en llocs visibles de les entrades a les urbanitzacions, al mateix temps que es pretén reforçar els senyals direccionals indicatius d'estes zones residencials, tot això amb l'objectiu de facilitar l'accés i mobilitat en estos nuclis de població del terme municipal.